钦定古今图书集成/明伦汇编/宫闱典/第040卷 > 文宗弘吉剌皇后
## 钦定古今图书集成/明伦汇编/宫闱典/第040卷 > 文宗弘吉剌皇后

按《元史后妃传》：“文宗卜荅失里皇后，弘吉剌氏，父驸
马鲁王雕阿不剌，母鲁国公主桑哥吉剌。文宗居建
业，后亦在行。天历元年，文宗即位，立为皇后。二年，授
册宝。十一月，后以银五万两助建大承天护圣寺。至
顺元年，以籍没张珪家田四百顷，赐护圣寺为永业。
后与宦者拜住谋杀明宗后八不沙。三年八月，文宗”
崩于上都，后导敭末命，申帝初志，遂立明宗次子懿
璘质班，是为宁宗。十一月，奉玉册玉宝，尊皇后为皇
太后。十二月，御兴圣殿受朝贺。宁宗崩，大臣请立太
子燕帖古思，后曰：“天位至重，吾子尚幼。明宗长子妥
懽帖睦尔在广西，今十三岁矣，理当立之。”于是奉旨
迎至京师，以明年六月即位，是为顺帝。元统元年，尊
为“太皇太后”，仍称制临朝。至元六年六月，诏去尊号，
安置东安州。寻崩。